ทีดีอาร์ไอชี้กทม.-ใต้รับอานิสงค์ขึ้นค่าแรง300
ทีดีอาร์ไอเผย กทม.-ปริมณฑล-ภาคใต้มีโอกาสปรับค่าแรง300ก่อน แนะรัฐบาลเร่งหนุนพัฒนาฝีมือแรงงาน
25 ส.ค. 2554

ทีดีอาร์ไอเผย กทม.-ปริมณฑล-ภาคใต้มีโอกาสปรับค่าแรง300ก่อน แนะรัฐบาลเร่งหนุนพัฒนาฝีมือแรงงาน 
รศ.ยงยุทธ แฉล้มวงษ์ ผู้อำนวยการวิจัยด้านแรงงาน สถาบันวิจัยเพื่อการพัฒนาประเทศไทย(ทีดีอาร์ไอ) กล่าวถึงน.ส.ยิ่งลักษณ์ ชินวัตร นายกรัฐมนตรีแถลงนโยบายด้านแรงงานต่อรัฐสภาว่า จะดำเนินการให้แรงงานมีรายได้เป็นวันละไม่น้อยกว่า 300 บาทและผู้ที่จบปริญญาตรีมีรายได้ไม่น้อยกว่าเดือนละ 1.5 หมื่นบาทอย่างสอดคล้องกับผลิตภาพและประสิทธิภาพของบุคลากรว่า จากการศึกษาพบว่าพื้นทีที่มีโอกาสได้ปรับขึ้นค่าจ้างตามนโยบายนี้ก่อนคือ กทม.และปริมณฑล และภาคใต้ เนื่องพื้นที่เหล่านี้มีธุรกิจขนาดใหญ่กระจายตัวอยู่มาก และมีแรงงานที่มีประสิทธิภาพ และมีศักยภาพสูงสามารถผลิตชิ้นงานได้มาก 
ขณะที่ภาคเหนือและตะวันออกเฉียงเหนือ จะค่อยๆทยอยปรับค่าจ้าง เนื่องจากพื้นที่เหล่านี้ส่วนใหญ่มีแต่ธุรกิจเอสเอ็มอี ซึ่งมีต้นทุนต่ำ ทำให้ปรับค่าจ้างได้ยาก อีกทั้งมีผลิตภาพแรงงานต่ำ  
“สิ่งที่รัฐบาลโดยเฉพาะกระทรวงแรงงานต้องเร่งดำเนินการจากนี้คือ การสนับสนุนให้แรงงานมีทักษะฝีมือเพิ่มขึ้น และสถานประกอบการมีศักยภาพในการผลิตสินค้าได้มากขึ้น เช่น มาตรการการสนับสนุนให้นำเครื่องจักรอุปกรณ์ที่ทันสมัยมาใช้งาน โดยอาศัยพ.ร.บ.ส่งเสริมฝีมือแรงงาน พ.ศ.2545 มาใช้เป็นตัวช่วยให้ภาคธุรกิจ ได้สิทธิประโยชน์ในการลดหย่อนภาษี 2เท่า จากการฝึกอบรมพัฒนาฝีมือแรงงาน และซื้อเครื่องจักร รวมทั้งใช้เงินกองทุนส่งเสริมพัฒนาฝีมือแรงงาน มาช่วยยกระดับฝีมือแรงงาน”รศ.ยงยุทธ กล่าว  
นักวิชาการทีดีอาร์ไอกล่าวต่อไปว่า ในระยะยาวรัฐบาลจะต้องสนับสนุนให้สถานประกอบการลดการใช้กำลังแรงงานลงและหันไปใช้เครื่องจักร อุปกรณ์ที่ทันสมัยมากขึ้น เนื่องจากปัจจุบันไทยใช้แรงงานอย่างเข้มข้น รวมทั้งเร่งยกระดับฝีมือแรงงานและพัฒนาทักษะอื่นๆเช่น ภาษาต่างประเทศ เพื่อรองรับประชาคมอาเซียนที่จะเกิดขึ้นในปีพ.ศ.2558